《满江红 听雨》
清代·吴茝

已黑疏窗，听不了、雨声萧瑟。似诉到、别离儿女，临歧呜咽。

点滴不堪和雁下，凄清如向吟蛩说。把银釭、剔尽不成眠，明还灭。

云黯黯，笼纤月。风细细，透重幕。正漏壶欲断，檐牙犹滴。

似我频挥斑竹泪，怜他碎尽枯荷叶。尽黄昏、凄绝九回肠，愁重叠。

作者简介：吴茝，字佩纕，一字纫之，吴县人。汪钟霖嗣母。有《佩秋阁诗稿》。